b'\n_START_ARTICLE_\nJurta\n_START_SECTION_\nLiikuvus\n_START_PARAGRAPH_\nNomaadid olid esimesed, kes panid maja ratastele. T\xc5\xa1ingis-khaanil oli suur jurta, mida vedasid 40 h\xc3\xa4rga. Seda v\xc3\xb5iks v\xc3\xb5rrelda juba v\xc3\xa4ikese liikuva paleega._NEWLINE_Lihtsa mongoli valduses oleva jurta lahti v\xc3\xb5tmine ei v\xc3\xb5tnud aega enam kui tund, see olenes ka jurta suurusest. Kogu varustus pakiti vildi sisse ja pandi eraldi kottidesse. K\xc3\xb5ik see kraam asetati koormahobuste, kaamelite v\xc3\xb5i jakkide selga. Jakk oli p\xc3\xb5hiline transpordivahend Tiibetis ja on seda ka t\xc3\xa4nap\xc3\xa4eval. Mongoolias on enam levinud hobune ja kaamel, v\xc3\xa4hesel m\xc3\xa4\xc3\xa4ral kasutatakse ka jakke._NEWLINE_Kastid, m\xc3\xb6\xc3\xb6bel ja muu v\xc3\xa4\xc3\xa4rtuslik, mis jurtas oli, pakiti suurtesse kohvritesse. K\xc3\xb5ik see laaditi loomade selga, lisaks veel koormavankritele ja k\xc3\xa4rudele. Kui hakati teise kohta liikuma, oli jurta koost lahti v\xc3\xb5tmine ja kogu kraami ja vara kokku pakkimine tavaliselt naiste t\xc3\xb6\xc3\xb6ks._NEWLINE_Mongoolias oli 15. sajandil kloostreid, mis koosnesid tervenisti vaid jurtadest. Nii templid kui ka laamade jaoks m\xc3\xb5eldud elamud olid jurtad. Lisaks liikus jurtade linn aeg-ajalt \xc3\xbchest kohast teise ja vahetas asukohta. Idee \xe2\x80\x93 kuna karjamaid tavaliselt vahetatakse vastavalt aastaaegadele, siis liikusid mongolid koos loomadega talvelaagri ja suvekarjamaade vahet ringiratast ja kloostrid vurasid nendega kaasa nii stepis kui ka m\xc3\xa4gedes. Isegi Dzanabadzaril oli enda mobiilne klooster koos suure hulga laamadega, kellega m\xc3\xb6\xc3\xb6da steppi ringi kihutas. Need asukohta vahetavad kloostri karavanid olid kindlasti silmaga uudistamist v\xc3\xa4\xc3\xa4rt kui see stepimaastikul liikus, koosnedes loomadest, vankritest, inimestest ja taevani kerkivast tolmupilvest, mis kindlasti venis mitme kilomeetri taha kui see budistlik asutis \xc3\xbchest kohast teise vuras._NEWLINE_Maailma suurim tsirkusetelk (jurta) (Ringling Bros. and Barnum & Bailey Circus) r\xc3\xa4ndas m\xc3\xb6\xc3\xb6da USA-d aastatel 1921\xe2\x80\x931924. Telk kattis 8492 ruutmeetrit, selle \xc3\xbcmmarguse lae l\xc3\xa4bim\xc3\xb5\xc3\xb5t oli 61 meetrit. Publikurekord 16 702 inimest. See s\xc3\xbcndis 13. septembril 1924. aastal Concordia linnas Kansase osariigis.\n_START_SECTION_\nS\xc3\xbcmboolika\n_START_PARAGRAPH_\nJurta filosoofia ehk s\xc3\xbcmboolika on sarnane p\xc3\xbcstkoja m\xc3\xbctoloogiaga._NEWLINE_K\xc3\xb5rg\xc3\xb5zstani lipul on kujutatud jurta. Lipu keskel olev s\xc3\xbcmbol kujutab karjuse telgi (jurta) punutud lage, mille kaudu p\xc3\xa4\xc3\xa4seb telki valgus ja v\xc3\xa4ljub suits. See viitab kirgiisi karjakasvatajate igivanale eluviisile, aja ja ruumi \xc3\xbchtsusele, elu allikale ja kodule. Stiliseeritud jurta on lipul kujutatud p\xc3\xa4ikesena, millel on 40 kiirt, mis t\xc3\xa4histavad 40 h\xc3\xb5imu. P\xc3\xa4ike on valguse ja igavese elu s\xc3\xbcmbol.'